31998R2647
L 335/33
JURNALUL OFÍCIAL AL UNIUNII EUROPENE
REGULAMENTUL (CE) NR. 2647/98 AL COMISIEI
din 9 decembrie 1998
de stabilire a normelor de aplicare a Regulamentului (CE) nr. 2330/98 al Consiliului privind acordarea unei indemnizații anumitor producători de lapte sau de produse lactate, care au fost supuși unor restricții temporare în exercitarea activității lor, precum și a formularului de cerere de indemnizație
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2330/98 al Consiliului din 22 octombrie 1998 privind acordarea unei indemnizații anumitor producători de lapte sau de produse lactate, care au fost supuși unor restricții temporare în exercitarea activității lor (1), în special articolele 9 și 16,
întrucât, conform articolului 9 din Regulamentul (CE) nr. 2330/98, cererea de indemnizație trebuie adresată de către producătorii în cauză către autoritatea competentă din fiecare stat membru, pe baza unui model de formular comun; întrucât acest formular trebuie stabilit astfel încât să servească drept document de lucru pentru autoritățile competente, permițându-se adaptarea conținutului de către acestea, ținând cont de necesitățile administrative diferite;
întrucât, conform articolului 16 din regulamentul menționat, Comisia este abilitată să stabilească normele de aplicare ale acestuia din urmă, în special dispozițiile privind plata cheltuielilor legate de mandatarii producătorilor în cauză;
întrucât trebuie să se țină cont, la acordarea indemnizației, de onorariile plătite de producători mandatarilor lor înainte de intrarea în vigoare a Regulamentului (CE) nr. 2330/98 pentru reclamațiile față de instituțiile comunitare; întrucât motivele care au dus la prevederea Consiliului de a calcula compensația în mod forfetar sunt valabile și pentru cheltuielile legate de mandatari; întrucât, în plus, s-a întâmplat deseori ca un singur mandatar să reprezinte un număr mare de producători; întrucât, în consecință, rambursarea onorariilor pe bază forfetară se consideră a fi adecvată;
întrucât producătorii care au introdus o acțiune în fața Tribunalului de Primă Instanță trebuie să fi plătit onorarii mai ridicate mandatarilor lor și ar trebui, în consecință, să primească o sumă forfetară mai mare; întrucât, în anumite cazuri particulare, ar trebui să se prevadă și rambursarea unor cheltuieli care depășesc suma forfetară;
întrucât este oportun să se prevadă cu titlu de chitanță de soldare a tuturor conturilor un text unic pentru întreaga Comunitate, fără a aduce atingere dreptului Comisiei de a adapta termenii acesteia pentru un stat membru, dacă este necesar;
întrucât măsurile prevăzute în prezentul regulament sunt în conformitate cu avizul Comitetului de gestionare pentru lapte și produse lactate,
ADOPTĂ PREZENTUL REGULAMENT:
Articolul 1
Formularul prevăzut în articolul 9 din Regulamentul (CE) nr. 2330/98 este stabilit în anexa I.
Autoritatea competentă poate adapta formularul pentru a ține cont de informațiile de care dispune deja sau pentru a obține informațiile sau dovezile suplimentare necesare punerii în aplicare a dispozițiilor din Regulamentul (CE) nr. 2330/98, în special articolul 5 alineatele (3) și (4).
Articolul 2
Cheltuielile contractate de producător pentru plata unui mandatar care a acționat în numele său pe lângă instituțiile comunitare sunt rambursate în mod forfetar până la 0,5 % din suma indemnizației prevăzute în articolul 10 din Regulamentul (CE) nr. 2330/98, cu un minim de 500 ECU în cazul producătorilor care au introdus o acțiune împotriva Comunității în fața Tribunalului de Primă Instanță și un minim de 250 ECU în celelalte cazuri.
Rambursarea nu este efectuată de către autoritatea competentă decât la cererea producătorului introdusă conform formularului prevăzut în articolul 1 și referitor la nota de onorarii a mandatarului.
Totuși, suma vărsată producătorului nu poate fi mai mare decât suma care figurează pe nota de onorarii, iar fiecare producător nu poate cere decât onorariile unui singur mandatar.
Articolul 3
Fără a aduce atingere prevederilor din articolul 2, în cazurile în care Tribunalul de Primă Instanță a hotărât asupra responsabilității instituțiilor comunitare, nivelul cheltuielilor poate fi convenit direct între instituțiile comunitare și mandatarii producătorilor în cauză.
Articolul 4
În sensul prezentului regulament, nu este considerat mandatar un organism ale cărui servicii sunt prestate contra plății unei cotizații.
Articolul 5
Sub rezerva verificării faptului că nota de onorarii a mandatarului privește cheltuielile legate de serviciile prestate înainte de intrarea în vigoare a Regulamentului (CE) nr. 2330/98, autoritatea competentă indică și include în oferta de indemnizație făcută producătorului suma stabilită conform prevederilor din articolul 2 sau, dacă este cazul, suma convenită conform prevederilor din articolul 3 și notificată autorității competente.
Articolele 11 și 12 din Regulamentul (CE) nr. 2330/98 se aplică de asemenea sumei menționate.
Articolul 6
Chitanța de soldare a tuturor conturilor prevăzută în articolul 13 alineatul (3) din Regulamentul (CE) nr. 2330/98 este dată conform modelului tip stabilit în anexa II.
Comisia poate hotărî ca modelul să fie adaptat pentru un stat membru, la cererea acestuia, pentru a răspunde particularității dispozițiilor naționale aplicabile în domeniu.
Articolul 7
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 9 decembrie 1998.